Х1етахь тхо «Ц1ен ахархо» ц1е йолчу колхозехь 1аш дара. Иза яра Тянь-Шань лаьмнийн к1ажехь 1уьллуш. Цундела моха-дарц ч1ог1а хуьлура цигахь. Арахь виссина хийла да г1орийна, къинхетамза б1аьрзечу 1ожалле верзинера цо. Буьйсанна сахилале нехан ц1енош хьовха, тхан шозза т1ек1елйина ишкол а къайлайоккхура дарцо. Лайн барзах хара а йоккхий бен ара ца бовлалора нах. Тхан юьртан ц1е Кулан яра, ши эзар герга вахархо а волуш. Педучилище чекхъяьккхина волу тхан да вара юьхьанца цу юьртахь хьехархо.